แกรนด์โอเพนนิง
แค่เดินเข้าไปในธนาคารกรุงไทยไม่ถึงเดือน ก็ทำเอาพนักงานชื่นชอบ &#8220;วรภัค ธันยาวงศ์&#8221; กรรมการผู้จัดการคนใหม่ แม้บารมีไม่เท่า &#8220;เสี่ยจิ๋ว&#8221; อภิศักดิ์ ตันติวรวงศ์ ที่แค่ปลายตาพนักงานก็หดกันเป็นแถว
15 ธ.ค. 2555

แค่เดินเข้าไปในธนาคารกรุงไทยไม่ถึงเดือน ก็ทำเอาพนักงานชื่นชอบ “วรภัค ธันยาวงศ์” กรรมการผู้จัดการคนใหม่ แม้บารมีไม่เท่า “เสี่ยจิ๋ว” อภิศักดิ์ ตันติวรวงศ์ ที่แค่ปลายตาพนักงานก็หดกันเป็นแถว
แต่ด้วยความที่อายุน้อยกว่า เจอใครเป็นไหว้หมด ไม่ถือเนื้อถือตัว ทำให้พนักงานไม่ตั้งป้อมกับเอ็มดีใหม่ให้หนักใจ เลยยังไม่รู้ว่าในระยะยาวจะกลายเป็นขวัญใจพนักงานได้หรือเปล่า
นอกจากนี้ วรภัค ยังให้ความสำคัญกับการให้ข้อมูล ข้อเท็จจริง ต่อสื่อและสาธารณชน ซึ่งจะทำให้ทีมประชาสัมพันธ์ของธนาคารทำงานได้ง่ายขึ้น
แต่ช้าก่อน นี่เพิ่งยกแรก เพราะสหภาพแรงงานพนักงานกรุงไทย “แรง” โดยเฉพาะการต่อรองกับผู้บริหาร ยังไม่ได้เจอะเจอกับเอ็มดีใหม่เลย ฉะนั้นใบปลิวและการปล่อยข่าวจึงยังไม่บังเกิด
แต่ในวันที่ 22 ธ.ค.นี้ แบงก์จะจัดงานใหญ่แกรนด์โอเพนนิง เปิดตัวเอ็มดีใหม่ ที่โรงแรมเซนทาราแกรนด์ โดยคณะกรรมการธนาคารทั้งหมด หากไม่ติดงานอะไร ก็จะต้องมาเป็นโค้ชให้กับ เดอะวอยซ์ เอ้ย เอ็มดีคนใหม่
การเปิดตัวครั้งนี้ จะเปิดกับผู้จัดการสาขาทั่วประเทศ และพนักงานชั้นบริหารร่วมพันคน ที่จะต้องมารับฟังนโยบายและวิสัยทัศน์ของบอร์ดและเอ็มดีใหม่ 
รวมทั้งเลี้ยงฉลองเมอร์รีคริสต์มาสและแฮปปี้นิวเยียร์พร้อมกันไปเลย
หลังจากที่ วรภัค แจงนโยบายและวิสัยทัศน์ให้พนักงานฟังแล้ว หลังจากนั้นก็จะเดินสายไปเยี่ยมสาขาทั่วประเทศ เพื่อจะได้พบปะกับพนักงานทุกๆ คน และเพื่อดูสภาพการทำธุรกิจของธนาคารให้เห็นกันจะจะว่าเป็นยังไง
โจทย์ที่ วรภัค ได้จากบอร์ดแบงก์คือ การรักษาแชมป์ไว้ให้ได้ แม้จะเป็นธนาคารอันดับ 3 ก็ตามที ทั้งผลัก ทั้งดัน ทั้งหนับหนุนกันขนาดนี้ ถ้าเอ็มดีใหม่ ทำไม่ได้ตามเป้าคงไม่ได้แล้ว
ตอนที่เสี่ยจิ๋วเข้ามาทำงานที่กรุงไทย ราคาหุ้นอยู่ที่ 8 บาท ตอนนี้ราคาหุ้นธนาคารกรุงไทยอยู่ที่ 15 บาท ก็รอดูว่าวันที่ วรภัค อยู่ครบวาระ 4 ปี ราคาหุ้นจะเป็นเท่าไร เอาราคาหุ้นวัดผลงานเอ็มดีก็ได้ระดับหนึ่งนะพี่น้อง